Антрополоґія

Антрополоґія (з ґрецького άνθρωπος ['антропос] = чоловік) є наука занимаюча ся чоловіком, людьскыма громадами, културами і людством вообще. Належыть міджі наукы голістічны - усилує ся створити цїлковый образ чоловіка, занимать ся вшыткыма людми во вшыткых добах і тыж вшыткыма розмірами людства. Од анатомії ся одрізнять векшов вагов на функчны звязаности і вывой, од соціолоґії векшов вагов на єднотливого чоловіка і усїлём порозуміти ёго поглядам, од етноґрафії усїлём о зобщіня і захоплїня сполочного.

 Роздїлїня 
Антрополоґія ся традічно дїлить на дві основны области баданя з тым самым субєктом але розлічныма методами:
 Фізічна антрополоґія
 Културна і соціална антрополоґія.

По іншім роздїлїню, котре выникло під впливом Франца Боаса в 20. сторочу в США, творить общу антрополоґію:
 Фізічна ці біолоґічна антрополоґія, котра штудує тїло чоловіка, ёго вывой і ґенетіку;
 Културна і соціална антрополоґія, котра дослїджує людьскы громады і културы і їх пестры проявы з великов вагов на пряме позорованя і баданя в екстерьєрї; 
 Лінґвістічна антрополоґія ці соціолінґвістіка, то єсть штудіум вывоя языка і ёго функцій в громадї;
 Археолоґія, котра бадать матеріалны остаткы старых култур.

 Історія антрополоґії 
Фізічну антрополоґію як порівнаваюче штудіум людьскых рас основав нїмецькый анатом Блуменбах року 1775 роботов De generis humani varietate nativa (О вродженій пестрости людьского роду).